Juffrou geskors oor pornografie | Maroela Media
"Ons is erg bekommerd oor die bewerings. Die veiligheid van die kinders is prioriteit vir ons. Ons gaan die onderwyseres voorlopig skors en 'n onafhanklike ondersoek na die voorval van stapel stuur," het Phumla Sekhonyane, woordvoerder van die Gautengse departement van onderwys, gesê. Sy sê die departement sal verseker dat die skool sy samewerking aan die polisie gee in die ondersoek na die voorval. "Ons verskaf ook berading aan die leerlinge."
Maroela Media het vroeër berig dat 'n ma van een van die leerlinge by die skool die saak aanhangig gemaak het nadat die onderwyseres glo 'n pornografiese fliek op haar skootrekenaar by die skool vir leerlinge gewys het. 'n 10-jarige meisie het haar ma daarvan vertel. Sy beweer die onderwyseres het haar en drie ander leerlinge in 'n stoorkamer ingeneem en die fliek vir hulle gewys. "My dogter sê die onderwyseres het eers vir die kinders gevra of hulle weet wat pornografie is, en toe vir hulle die fliek gewys," het die ma gesê.